IEC e rotloetsa go balelwa ga ditalama kwa matlhopelong
Lekgotla la ditlhopo le le tsamaisang la IEC la re le rotloetsa go balwa ga ditalama kwa matlhopelong ka nako ya ditlhopo. Se se builwe ke motswharelela mokwaledi wa lekgotla le, Mme Lame Serumola, fa a rola pego fa pele ga komiti ya palamente ya madi a setshaba (PAC) ka Laboraro Mme Serumola o tlhalositse fa lekgotla la IEC le laolwa ke molao oo tsamaisang ditlhopo, ga mmogo le ya makgotla a mafatshe ka tsamaiso ya ditlhopo. A re makgotla a mafatshe a rotloetsa go balwa ga ditalama kwa matlhopelong. A re mo Botswana, go balelwa bala ditalama tsa bokhanselara kwa matlhopelong fela, mme tsa bopalamente di balelwa kwa lefelong le lengwe. Mme Serumola o tlhalositse gore ba-na-le seabe le bone ba gakolotse gore ditalama tsa mopalamente di ka balelwa kwa matlhopelong fa go fediwa go tlhopiwa. Mme Serumola o ne a tlhalosa gape gore ba amogela kgakololo ya tiriso ya go dirisa dibokose tse di bonalang tse go latlhelwang ditalama mo go tsone. O tsweletse ka go tlhalosa gore tsotlhe tse di ka nonotsha seriti sa lekgotla la IEC. Modulasetilo wa komiti e, e bile e le mopalamente wa Selebi Phikwe West, Rre Ditapelo Keorapetse, o ne a botsa gore lekgotla la IEC le tsamaya fa kae ka go diragatsa dikgakololo tsa ba-na-le seabe mabapi le go dirisa dibokose tse di bonalang tsa ditalama fa go tlhopiwa. Rre Dithapelo o ne a tlhalosa fa makgotla a mafatshe aa tsamaisang ditlhopo a Botswana eleng leloko la one a gakolotse ka se. A re seo se ka nonotsha le go neela IEC seriti le tshepo mo batlhoping. 